### NN 20/2026 (27.2.2026.), Presuda Visokog upravnog suda Republike Hrvatske poslovni broj: Usoz-108/2023-5 od 23. veljače 2026.

VISOKI UPRAVNI SUD REPUBLIKE HRVATSKE

230

PRESUDA

Visoki upravni sud Republike Hrvatske u vijeću sastavljenom od sutkinja toga Suda Ljiljane Karlovčan-Đurović, predsjednice vijeća, Gordane Marušić Babić, Jelene Rajić, Željke Zrilić Ježek i mr. sc. Inge Vezmar Barlek, članice vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutog temeljem obavijesti IF iz [adresa], OIB: [osobni identifikacijski broj], [adresa], kojeg zastupa Zlatko Zvonarević, odvjetnik iz Osijeka, Ivana Gundulića 5, na sjednici vijeća održanoj dana 23. veljače 2026.

presudio je

Ukida se Odluka o organizaciji i načinu naplate parkiranja (»Službeni glasnik Grada Đakova« broj 20/2019.).

Obrazloženje

1. Podnositelj prijedloga predložio je ovome Sudu da po službenoj dužnosti pokrene postupak ocjene zakonitosti cijele Odluke o organizaciji i načinu naplate parkiranja (»Službeni glasnik Grada Đakova« broj 20/2019. – dalje u tekstu: Odluka) odnosno članka 6. stavka 3. Odluke. U prijedlogu navodi da je odredbom članka 104. stavka 1. točke 3. Zakona o komunalnom gospodarstvu (»Narodne novine« 68/18., 110/18., 32/20. – dalje: ZKG) propisano da u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom propisuje uvjete korištenja javnih parkirališta. Ističe da je Gradsko vijeće Grada Đakova donijelo spornu Odluku u kojoj je u odredbi članka 6. stavka 3. navedene Odluke propisano – parkirališne zone način naplate, ograničenje vremena, trajanje parkiranja, vrijeme naplate parkiranja, vrste parkirališnih karata i način njihovog korištenja utvrdit će gradonačelnik posebnim aktom. Ističe da je navedeno suprotno samom zakonu na temelju kojeg je odluka donesena te Zakonu o lokalnoj i područnoj (regionalnoj) samoupravi. Poziva se na praksu ovoga Suda, primjerice presudu poslovni broj: Usoz-36/2016 od 13. lipnja 2016., kojom je Visoki upravni sud utvrdio da predstavničko tijelo jedinice lokalne samouprave nema ovlasti davati gradonačelniku ovlast za donošenje odluke te da je to suprotno odredbama Zakona o lokalnoj i područnoj (regionalnoj) samoupravi. Osim što je navedena odredba nezakonita smatra da je nezakonita i cijela Odluka budući da je ZKG-om jasno propisano što treba donijeti predstavničko tijelo jedinice lokalne samouprave, a to su uvjeti korištenja javnih parkirališta što podrazumijeva da ta odluka treba imati cjelovit sadržaj koji je potreban za cjelovito i zakonito normiranje javnog parkiranja. Iz osporene Odluke je razvidno da ona zapravo ne normira niti jedno odlučno pitanje već sva odlučna pitanja prepušta na uređenje izvršnom tijelu jedinice lokalne samouprave gradonačelniku. Isto tako navodi se da je odredbom članka 10. stavak 1. Odluke navedeno da će gradonačelnik u roku od 90 dana od dana stupanja na snagu ove Odluke donijeti akt iz članka 6. stavak 3. Odluke, a odredbom članka 10. stavak 2. Odluke je propisano da do stupanja na snagu akta iz stavka 1. ovog članka ostaje na snazi Pravilnik o organizaciji i načinu naplate parkiranja na javnim parkiralištima (»Službeni glasnik Grada Đakova« broj 1/15. i 7/17.). Ističe stoga da je u Gradu Đakovu u aktivnoj primjeni još uvijek stari Pravilnik o organizaciji i načinu naplate parkiranja na javnim parkiralištima. Kako osporena Odluka o organizaciji i načinu naplate parkiranja ne sadrži odlučne odredbe koje trebaju normirati na konkretan način sva relevantna pitanja za parkiranje na javnim površinama jasno je da ista ne sadrži potrebne pravne odredbe niti je u skladu s odredbom Zakona o komunalnom gospodarstvu osobito člankom 104. stavkom 1. točka 3. pa stoga smatra da je potrebno da ju ovaj Sud u cijelosti ocijeni nezakonitim i ukine odnosno da ukoliko ne ukine cijelu Odluku ukine odredbu članka 6. stavak 3. Odluke.

2. Na navode obavijesti očitovao se predsjednik Gradskog vijeća Grada Đakova. Istakao je da nije točno da nije donesena nova odluka. Navodi da je temeljem članka 6. stavka 3. sporne Odluke gradonačelnik Grada Đakova donio 25. srpnja 2022. godine Pravilnik o naplati parkiranja na javnim parkiralištima koji je objavljen u »Službenom glasniku Grada Đakova« broj 9/22. Smatra da je Pravilnik provedbeni akt te da gradonačelnik nije prekoračio ovlasti utvrđene u Zakonu o lokalnoj i područnoj (regionalnoj) samoupravi. Predlaže da se prijedlog odbije.

3. Prijedlog je osnovan.

4. Osporena Odluka donesena je na temelju članka 104. stavka 1. i 5. ZKG-a te članka 5. Odluke o komunalnim djelatnostima (»Službeni glasnik Grada Đakova« broj 15/19.) i članka 32. Statuta Grada Đakova (»Službeni glasnik Grada Đakova« broj 5/18.). Navedenu Odluku donijelo je Gradsko vijeće na 18. sjednici održanoj 11. prosinca 2019. godine te objavljena u »Službenom glasniku Grada Đakova« broj 20/19. Kao prvo valja navesti da drugi opći akt Odluka o komunalnim djelatnostima na koju se poziva donositelj akta ne može biti pravni temelj za donošenje sporne Odluke. Isto tako sama statutarna odredba ne može sama za sebe biti pravni temelj za donošenje općeg akta. Stoga niti Odluka o komunalnim djelatnostima niti Statut Grada Đakova nisu valjani pravni osnov za donošenje sporne odluke.

5. Prema ustaljenoj i dugogodišnjoj praksi ovoga Suda (primjerice poslovni broj: Usoz-204/2023-6 objavljenoj u »Narodnim novinama« broj 25/2025 od 4. veljače 2025.) ovlašteni donositelj općeg akta je predstavničko tijelo jedinice lokalne samouprave i to na temelju ovlasti iz članka 5. stavka 1. točke 6. Zakona o sigurnosti prometa na cestama (»Narodne novine« 67/08., 48/10., 74/11., 80/13., 158/13., 92/14., 64/15., 108/17., 70/19., 42/20., 85/22., 114/22 i 133/23. – dalje u tekstu: ZSPC) i članka 35. stavka 2. Zakona o lokalnoj i područnoj (regionalnoj) samoupravi (»Narodne novine« 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. – pročišćeni tekst, 123/17., 98/19. i 144/20. – dalje u tekstu: ZOLPRS). Isto tako je i odredbom članka 104. stavka 1. točke 3. ZKG-a na koji se poziva donositelj propisano da predstavničko tijelo jedinice lokalne samouprave donosi odluku o komunalnom redu kojom se propisuju uvjeti korištenja javnih parkirališta i javnih garaža nerazvrstanih cesta i drugih površina javne namjene za parkiranje vozila. Dakle, iako se u konkretnom slučaju ne radi o odluci o komunalnom redu nego organizaciji i načinu naplate parkiranja ZKG-om je jasno propisano tko donosi odluku o komunalnom redu, a to je predstavničko tijelo jedinice lokalne samouprave.

6. Naime, člankom 35. stavkom 1. točkom 2. ZOLPRS-a propisano je da predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne odnosno područne samouprave.

7. Ranije navedenom odredbom ZSPNC-a propisano je da jedinice lokalne i područne (regionalne) samouprave u skladu s odredbama ZSPNC-a uz prethodnu suglasnost ministarstva nadležnog za unutarnje poslove uređuju promet na svom području tako da određuju parkirališne površine, način parkiranja, zabrane parkiranja i mjesta ograničenja parkiranja.

8. S obzirom na sve navedeno trebalo je na temelju odredbe članka 162. stavka 3. Zakona o upravnim sporovima (»Narodne novine« broj 36/24. – dalje: ZUS) osporenu Odluku u cijelosti ukinuti.

9. Odluka prestaje važiti danom objave presude u »Narodnim novinama« (članak 162. stavak 4. ZUS-a).

Poslovni broj: Usoz-108/2023-5
 Zagreb, 23. veljače 2026.

Predsjednica vijeća
 Ljiljana Karlovčan-Đurović, v. r.